text: Vigtige points på spil for både AC Horsens og Esbjerg fB
  01 oktober 2016 kl. 10.00
  Lørdag eftermiddag mødes AC Horsens og Esbjerg fB i superligaen i en kamp, hvor en sejr vil være ekstra vigtig for begge hold. AC Horsens kæmper for at holde kontakt til top 6 og Esbjerg for at komme væk fra sidstepladsen.
  Esbjerg fB ligger på sidstepladsen i superligaen og har blot vundet et enkelt opgør i denne sæson, mens AC Horsens indtager en ottendeplads i rækken.
  Efter sejr til OB og uafgjort til Silkeborg fredag aften har Esbjerg tre points op til OB på næstsidstepladsen, mens AC horsens skal have en sejr for at holde trit med Sønderjyske og Lyngby i den vigtige kamp om at nå med i top 6, der spiller slutspil om mesterskab,g medaljer.
  - Der stor tro på tingene i truppen. Vores gode sæsonstart betyder, at vi med en sejr over Esbjerg vil være 10 point foran dem i tabellen, og vi tror selvfølgelig på, at vi kan vinde, lyder det fra AC-træner Bo Henriksen på klubbens hjemmeside.
   AC Horsens-træner Bo Henriksen: "- Vores gode sæsonstart betyder, at vi med en sejr over Esbjerg vil være 10 point foran dem"
  Esbjerg fB er mentalt ramt af 0-3-nederlaget i bundopgøret mod FC Nordsjælland, og cheftræner Colin Todd siger, at den præstation tærer på hans tålmodighed.
  - Vi kan ikke spille fodboldkampe, som vi gjorde senest, og spillerne ved det. Vi har tidligere vist aggressivitet i anden halvleg mod AaB og FC Midtjylland på udebane, men vi skal være i stand til at gøre det så meget som muligt  i hele kampens varighed, siger Colin Todd til Esbjergs hjemmeside.
  Kampen spilles kl. 16 på Casa Arena i Horsens. Sønderjyske møder søndag kl. 12 AaB i Aalborg. Begge kampe kan følges på TV 3 Sport 1.
  